SZEPTEMBER 26.
A dicsőséges és hírneves Hittudós, Szent János apostol és evangélista elköltözése
hajnali szolgálaton
Tropár 2. hang
Krisztus Istenünk szeretett apostola, * siess megmenteni a védtelen népet, * mert ha te esedezel, elfogadja tőled az, * aki keblére fogadott. * Járj közben nála, Teológus, * hogy a pogányság sűrű ködét oszlassa szét, *’ és kérjen nekünk békét és nagy kegyelmet!
Dicsőség... most és...
[bookmark: _GoBack]Minden értelem fölött való a te titkod, Istenszülő, * mindenek fölött dicsőséges, * mert lepecsételt ártatlansággal és a szüzesség megőrzése mellett * valóságos Anyának ismertünk, * ki a valóságos Istent szülted. *’ Esedezzél Őhozzá, hogy üdvözítse a mi lelkünket!
Az első zsoltárcsoport után kathizma 
8. hang. Minta: A Bölcsességet és Igét...
Az isteni mennydörgés fiának neveztek, * hiszen az istentelenek fülét megsüketítetted. * Harsonánál is gyönyörűbben harsogtad, teljesen bölcs, * a tiszta szívűeknek az Ige megtestesülését, * s mint kedves barátja keblére hajoltál, * ahonnan az ismeret mélységéből merítettél, * és mindenkinek hirdetted az Atyával együtt Kezdetnélkülit. * János apostol, kérjed Krisztus Istent, * hogy adjon bűnbocsánatot mindazoknak, *’ akik buzgón megünneplik szent emlékedet!
Dicsőség… most és…
A Bölcsességet és Igét * kifejezhetetlen módon méhedbe fogadtad, Isten Anyja, * s világra hoztad a világnak Fenntartóját, * karjaidban hordoztad a mindenség Összetartóját, * a mindenek Táplálóját, Alkotóját és Urát. * Azért kérlek legszentebb Szűz, aki téged hittel dicsőítelek, * hogy segíts megszabadulnom a bűnöktől, * amikor majd a Teremtő színe elé kell állnom. * Tisztaságos Szűz, Nagyasszony, * akkor majd segítségedet nyújtsd nekem, *’ mert amit akarsz, megtehetsz, ó Szeplőtelen. 
A második zsoltárcsoport után kathizma 
8. hang. Minta: A Bölcsességet és Igét...
A halászat mélységét elhagytad, * és a Kereszt horgával minden népet halként együtt kifogtál, * és miként Krisztus megmondotta néked, hírneves, emberek halásza lettél, * és hálóba fogtad őket a vallásos életre. * Elhintetted Isten Igéje ismeretének magvát, * és gyümölcsöt termett igéid által Patmosz és Efezus. * Hittudós apostol, könyörögj Krisztus Istenhez, * hogy adjon bűnbocsánatot mindazoknak, *’ akik buzgón megünneplik a te szent emlékedet!
Dicsőség… most és…
Rágondolok az ítéletre és rettegek tőle, * mert szégyenletes dolgokat cselekedtem, én szerencsétlen. * Arra kérlek téged, minden magasztalásra méltó Istenszülő, * mielőtt a halál éjjele elérkeznék, * vezess engem a megtérés útjára, * hogy hálaadással hódolhassak előtted, * és magasztaljam mérhetetlen erődet * és isteni oltalmadat, Isten Legszentebb jegyese. * Könyörögj értünk Krisztus Istenhez, * hogy kérésemre és közbenjárásodra * ajándékozzon nekem bűnbocsánatot *’ és gazdag kegyelmet!
Sokirgalmú 
8. hang. Minta: A Bölcsességet és Igét...
Jézusnak kebelére hajolván, * mint tanítványa nyíltan megkérdezhetted: * ki az, Uram, aki elárul téged? * És mint szeretett tanítványnak, dicsőséges, * a kenyérszelettel világosan megmutatta azt. * A kifejezhetetlen titkoknak is beavatottja lettél, * az Ige megtestesülését hirdetted a földkerekségnek. * Hittudós apostol, könyörögj Krisztus Istenhez, * hogy adjon bűnbocsánatot mindazoknak, *’ akik buzgón megünneplik a te szent emlékedet!
Dicsőség… most és…
Legszentebb Szűz, Istennek Anyja, * gyógyítsd meg, kérlek, lelkemnek gonosz szenvedélyeit, * és szerezz nekem bocsánatot bűneimre, * melyeket esztelenül elkövettem, * beszennyezve lelkemet és testemet, én nyomorult! * Ó jaj nékem, mit tehetek abban az órában, * mikor az angyalok elválasztják lelkemet szerencsétlen testemtől? * Akkor légy menedékem, Nagyasszony, és hő oltalmazóm, *’ mert benned reménykedek én, a te szolgád.
Ifjúságomtól…
Prokimen 4. hang
Az egész földre elhatott az ő szózatuk, és a földkerekség határaira igéjük.
Elővers: Az egek beszélik Isten dicsőségét, és az ő keze művét hirdeti az égboltozat. 
Evangélium (Jn 21, 14-25)
Abban az időben Jézus kinyilvánította magát…
Dicsőség... 
Szent apostolodnak imádságai...
Most és... 
A legszentebb Istenszülőnek imádságai...
Könyörülj rajtam… 2. hang 
Szűz hittudós, az Üdvözítő szeretett tanítványa, * ments meg minket, kérünk, imádságoddal * mindenféle bajtól, *’ hiszen a te nyájad vagyunk!
Kánon
I. óda. 2. hang
A mélységbe fullasztá hajdan * fáraó hadseregét a hatalmasabb erő: * a megtestesült Ige, * és a győzedelmeskedő bűnt megsemmisítette, * mert a fölséges Úr dicsőséggel megdicsőült.
A Mennyek Országát, amelyet hirdettél, ó boldog, elnyerted, az Igének mennyei társává lettél. Őrizd meg könyörgéseddel mindazokat, akik hisznek a te szent igehirdetésednek és tanításodnak.
Erős lelkületűnek bizonyultál, minden földit és a természet kötelékeit kevésre becsülted, az Igével értelmesen és öntudatosan egyesültél, teljesen bölcs, és az eszteleneket oktalanságuktól megszabadítottad.
A mennyeiek ismeretét elnyerted, legnagyobb isteni bölcsességgel Isten Igéjét hirdetted: „Kezdetben vala az Ige és az Ige az Atyánál vala, és Isten vala az Ige” – ezt tanítottad az Evangéliumban, Isten bölcse!
Istenszülő-ének
A szent ifjak Isten által ihletett kara úgy énekel neked, Istenszülő Nagyasszony, mint aki az asszonyok közül a Legszentebb! Az Isten szépsége ékesített föl, mert a megszépítő Igét szülted kifejezhetetlen módon. 
Katavászia 4. hang 
Fölnyitom az én számat * és betelik ihletéssel, * és dicsőítő éneket hangoztatok neked, ó Anyakirálynő, * és fényesen ünnepelve téged, *’ örömmel hirdetem a te csodáidat.
III. óda. 2. hang 
Kivirágzott a puszta, * a nemzetek kietlen egyháza, * mint a liliom * a te eljöveteled által, Uram, * melyben megerősödött az én szívem. 
Teológus nyelveddel a Szentháromság elmét meghaladó titkát tetted ismertté, Istenben boldog János; s őbenne erősödött meg az én szívem.
Nyelved a Szentlélek írónádjává lett, és isteni ihletésű írnokként lejegyezted a szent és isteni Evangéliumot.
A Bölcsesség mélységéből merítettél, teljesen bölcs, midőn isteni érzületeddel együttjáró nyíltsággal a bölcsesség forrása felé hajoltál, és ennek lettél istenes hirdetőjévé.
Istenszülő-ének
Tisztelünk téged, egyetlen Szűz és Anya, üdvösségünk forrása, Szeplőtelen, ki imádságoddal megmented a világot.
Katavászia 
A te magasztalóidat Istenszülő, * ki a kegyelem élő és kiapadhatatlan forrása vagy, * egy énekkarba összegyűjtvén, * lelkileg erősítsd meg, * és a te mennyei dicsőségedben *’ hervadhatatlan koszorúkkal jutalmazd!
Kathizma
8. hang. Minta: A Bölcsességet és Igét...
A Bölcsesség keblére hajoltál, * és az Ige ismeretét Istentől megtanultad, * mennydörgő hangon ezt mondtad: * „Kezdetben vala az Ige”. * Szépen leírtad először kezdetnélküli születését, * és hírül adtad mindenkinek az Ige megtestesülését. * Azután meg szavaiddal halásztál a pogányok között, * és a Szentlélek kegyelmét hirdetted a földkerekségnek. * Hittudós apostol, járj közben Krisztus Istennél, * hogy adjon bűnbocsánatot mindazoknak, *’ akik buzgón megünneplik a te szent emlékedet!
Dicsőség… most és…
Mindnyájunk Nagyasszonya, * ki az irgalmas és részvéttel teljes Igét szülted, * légy könyörületes mindazokhoz, akik hozzád menekülnek! * Szabadítsd meg őket a kísértéstől és a betegségtől, * minden rossztól és az örökké tartó tűztől, * hogy hálaadással dicsőíthessük a te bőséges könyörületedet * és mérhetetlen nagy irgalmadat, * és mindenkor hangoztathassuk: * Könyörögj Krisztus Istenhez, * hogy adjon bűnbocsánatot azoknak, *’ akik méltóképpen magasztalják Szülöttedet, ó Szeplőtelen!
IV. óda. 2. hang
Születtél a Szűztől, * nem közbenjáró, nem angyal, * de maga az Úr testesült meg benned, és üdvözíté * az egész emberi nemet, * miértis kiáltom néked: * Dicsőség a te erődnek, Uram! 
Az Ige méltán tett téged teológussá, legnemesebb, mert beavattad az embereket az ő istensége titkaiba és tanítottad őket arra, milyen volt kifejezhetetlen gondviselése az emberiség iránt.
Istenes volt az elméd és szűzi a tested, dicső apostol, és a dicsőséges Szentháromság élő és lelkes templomává és lakhelyévé lettél, Legszentebb!
A szeplőtelen Szűz fiának méltóságával tisztelt meg az Úr, boldog és szűz tanítvány, s így testvérévé lettél annak, aki magának kiválasztott és hittudós tanítványává tett téged.
Istenszülő-ének
A mindenek fölött való Isten meg akarta gyógyítani Éva ősi törvényszegését, és hogy hozzám, a bukott emberhez, teljesen hasonlóvá legyen, benned lakozott, Legszentebb Szeplőtelen!
Katavászia 
Az Istenség királyi székén dicsőségben ülvén, * mint könnyű felhőn leszállottál, legistenibb Jézus; * mindenható erőddel * – kérünk téged – üdvözítsd azokat, * kik kiáltják néked: *’ Dicsőség a te hatalmadnak Krisztus!
V. óda. 2. hang
Közvetítő lettél Isten * és az emberek között * Krisztus Istenünk, * mert te, Uralkodónk,* a tudatlanság éjjeléből * a világosság kútforrásához, * a te Atyádhoz vezéreltél bennünket.
A kegyelem erejével mennyei értelemmé lettél, az első Világosság közelsége folytán teljes világossággá váltál, és folyamatosan hozzá emelkedvén átistenültél, Hittudós!
Tiszta értelemmel, szent ajkakkal és szeplőtelen szájjal hirdetted Evangéliumodat, és az általános üdvösséget nyújtottad minden hívőnek.
Gyermekkorodtól fogva együtt voltál Krisztussal, és ő a kegyelem eszközévé formált, a hittudományra kioktatott és a Szentháromság dicséretére természetfölötti módon beavatott.
Istenszülő-ének
Megemlékezünk szavaidról, és boldogan hirdetünk téged, Szeplőtelen, mert valóban a te közvetítéseddel nyerjük el a kimondhatatlan boldogságot és az örök életet.
Katavászia
Mindenek csodálkoztak * a te mennyei dicsőségeden, * mert te, ó Szeplőtelen, * méhedben hordoztad a mindenség Istenét, * és szülted az örökkévaló Fiút, * ki a téged éneklőknek *’ békességet ajándékoz.
VI. óda. 2. hang
A bűnök mélységében fetrengvén, * a te irgalmad kifürkészhetetlen mélységéhez folyamodom: * Az enyészetből * vezess ki, Uram!
Jézus, az én Istenem és Uram, aki a te tisztaságodat és szentségedet megkedvelte, testvérévé fogadott téged, Hittudós!
Életedet szentséggel koszorúztad, bizalommal a Bölcsesség keblére hajoltál, és belőle kegyelmet merítettél, dicsőséges!
Hittudományod nagy és isteni tüze megvilágosította s a hármasfényű Nap világosságával bevonta az egész földkerekséget, dicsőséges!
Istenszülő-ének
Aki puszta akaratával alkotta a mennyet, téged második mennybolttá formált a földön, Szeplőtelen Istenanyja, mert belőled feltündökölve jelent meg.
Katavászia
A mennyei bölcsességű Istenanyának * mai napon legszentebb * és legáldottabb ünnepét ülvén, * jertek, hívek, örvendezve tapsoljunk *’ és a tőle született Istent dicsőítsük!
Konták
2. hang
Nagyszerű életedet, tisztaéletű, ki fogja elbeszélni? * Hiszen te csodákat árasztasz és gyógyulásokat fakasztasz, * s mint Krisztus barátja, ki Istenről szólt, *’ imádkozol lelkünkért.
Ikosz 
Kivihetetlen és vakmerő dolog * az ég magasságában kutatni * és a tenger mélységét vizsgálni, * miként a csillagok megszámlálhatatlanok * és a tenger fövenye számba nem vehető, * éppen úgy a Teológus cselekedetei is elbeszélhetetlenek. * Azért győzelmi koszorúval koszorúzta meg őt Krisztus, * akit nagyon szeretett, * akinek a keblére hajolt, * akivel a titokzatos vacsorán együtt étkezett, * mint Krisztus barátja, ki Istenről szólt.
VII. óda. 2. hang 
A gonosz zsarnok istentelen parancsa * emésztő tüzet támasztott, * Krisztus pedig a jámbor ifjakra lelki harmatot árasztott, * ki legyen áldott és dicsőített.
A kiáradó isteni fény világosságával tündökölve világosan hirdetted a Szentlélekről szóló tanítást, hogy ő a kezdetnélküli Atyától származott és hogy kiáradás nélkül a Fiúban nyugszik, mint egylényegű.
Benned lakhelyre bukkant az Igazság Napja, Krisztus, aki téged állandóan mozgó mennyboltozattá formált, boldogságos, és akit hittudós nyelveddel hirdettél, szeretett és dicsőséges!
Szavaid ereje, az isteni dörgés elhangzott, magasztalásra méltó, teljesen boldog, és a te világot felülmúló evangéliumod, tanaid magasztosságával hatalmába kerítette az egész földet.
Istenszülő-ének
Teljesen tisztaságos foganás, romlás nélküli szülés csakis veled történt, és te a szülés után is szűzen maradtál, Tisztaságos, mert Istent fogantad, aki minden hívőért emberré lett, megváltásunkra és üdvözítésünkre.
Katavászia
Nem hajoltak meg a jámbor ifjak * a bálványok előtt a Teremtő fölött, * hanem a tűzbüntetést bátran kiállván, * örvendezve énekelték: * Áldott vagy te atyáinknak dicsőített Istene!
VIII. óda. 2. hang 
A tüzes kemence Babilonban * Isten rendeléséből * kétféle hatással működött: * a kaldeusokat megégeté, * a hívőket pedig harmattal megnedvesíté, * kik hittel énekelték: * Áldjátok az Urat, az Úrnak minden művei!
A földkerekséget bevilágító villámként tűntél föl, ó boldog! Szentséged fényével, szüzességed világosságával és jámborságod tanításával tündöklővé tetted a világot, Krisztus Isten szeretett Tanítványa!
Testedet, lelkedet s elmédet megtisztítottad, és Krisztus mennyei Evangéliumát hirdetted, a mennyben az angyalok társává lettél, és most zenged: Áldjátok az Urat, az Úrnak minden művei!
A mennyei szentély tündöklő ékességévé, isteni díszévé, a megismerés királyi székévé, a bölcsesség hajlékává, a hittudomány hangszerévé lettél és zenged: Áldjátok az Urat, az Úrnak minden művei!
Istenszülő-ének
Hogy elvehesd az ősi átkot és az ősanyára egykor kiszabott halálos ítéletet, Istennek Szűz Anyjától megszülettél, Isten Igéje, és mindenkinek romolhatatlan halhatatlanságot ajándékoztál.
Katavászia
Az istenfélő ifjakat * hajdan a tüzes kemencében megőrzé a Szűznek szülöttje; * akkor ugyan csak képletben, * most pedig valóságban működvén, * az egész mindenséget dicsőítő énekre buzdítja: * Áldjátok az Urat az Úr minden művei, *’ és magasztaljátok őt mindörökké!
IX. óda. 2. hang 
A kezdetnélküli Atyának Fia, * a Szűztől megtestesült Úristen, * megjelent nekünk, * hogy a homályban levőket megvilágosítsa, * az elszéledetteket egybegyűjtse, * azért téged, legáldottabb Istenszülő, * magasztalunk.
Méltóvá lettél arra, hogy ne homályban, hanem színről színre szemlélhesd a boldogság áradatát, a béke folyóját és a halhatatlanság forrását. Belőle merítettél és az átistenülést élvezed.
Azt kérted Krisztustól, hogy földi széket nyerhess, de ő kebelbarátságát nyújtotta néked és te reáhajoltál és a jóság egyetlen szilárd székét bőségesen megkaptad, Hittudós, apostolok ékessége.
A pogány görög bölcselet istentelenségét megszüntetted és ezt hangoztattad, ó bölcs: Kezdetben vala az Ige, és az Ige Istennél vala, és valóságos Isten volt az Ige. Általa lett minden látható és láthatatlan.
Istenszülő-ének
Kora hajnalként fölserkentél az élet éjszakájában, szüzességed fényével körülvilágítottál és az Igazság szellemi Napjának fölkeltét megmutattad nekünk, Istennek minden tiszteletre méltó édesanyja.
Katavászia 
A Szentlélek által megvilágosított * földi halandók örvendezzenek, * és a mennyei erők vigadozzanak, * ünnepet ülvén és az Istenanya tiszteletére mindnyájan kiáltván: * Üdvözlégy boldogságos *’ és szeplőtelen Istenszülő Szűz!
Fényének 
Az apostolé
A mennydörgés fia voltál, János apostol, és megtanítottad az embereket a hitigazságra: Kezdetben vala az Ige! Mert híven az Uralkodó keblére hajoltál, és onnan merítetted a hittudományok folyóvizét, mellyel az egész teremtést megöntözted.
Az Istenszülőé
A te Urad keresztje alatt állva, ó Tisztaságos, a szűz tanítvánnyal, azt hallottad az Alkotótól: Asszony, nézd, ő a te fiad! A tanítványnak pedig ugyanő ezt mondotta: Nézd, ő a te anyád! Vele együtt mindnyájan magasztalunk téged, Istennek Szűz Anyja!
Dicséreti sztihirák 
8. hang. Minta: Ó megdöbbentő csoda...
Teljesen bölcs, boldog János! * Krisztus iránti heves szereteted folytán * minden tanítványnál jobban szeretett téged az Ige, * ki a mindenség fenntartója, * és igazságos ítélettel megítéli az egész mindenséget. * A megtisztulás és tisztaság fényében tündökölsz, * lélekben és testben, *’ Isten legboldogabb kiválasztottja!
A szüzesség virágát, * a szent erények befogadó hajlékát, * a bölcsesség hangszerét, * a Szentlélek templomát, * a kegyelem fényt árasztó ajkát, * az Egyház ragyogó szemét, * a teljesen bölcs Jánost * magasztaljuk most lelki énekekkel, *’ mint Krisztusnak hű szolgáját!
A Bölcsesség keblére hajoltál, * az istenismeret forrásvizét merítetted belőle, * és vele a világot megöntözted, * ó boldog János! * A Szentháromság ismeretével az istentagadás tengerét elapasztottad, * lelkes felhőoszloppá lettél, *’ a mennyei örökség felé vezetve minket.
Isten ihlette Evangélista, * a Mennydörgés Fia, * a javak Forrását, * a megingathatatlan Országot, * az örök életet és a kimondhatatlan boldogságot, * az Istenszemlélet élvezetét, * a bőkezű Krisztus emberi elmét és értelmet meghaladó kegyelmét * örömhírként hirdetted, *’ és a világot megvilágosítottad.
Dicsőség... 8. hang
Szent János evangélista, * angyalokhoz hasonló szűz, * Isten által oktatott hittudós, * helyesen hirdetted a világnak az igaz hitet * Krisztus szeplőtelen oldalával kapcsolatban, * melyből vér és víz fakadt *’ s melyben örök életet találunk a mi lelkünknek.
Most és...
Nagyasszonyunk, fogadd el szolgáid imádságát, *’ és ments meg minket minden ínségtől és szorongatástól!
Nagy dicsőítés
Tropár 2. hang
Krisztus Istenünk szeretett apostola, * siess megmenteni a védtelen népet, * mert ha te esedezel, elfogadja tőled az, * aki keblére fogadott. * Járj közben nála, Teológus, * hogy a pogányság sűrű ködét oszlassa szét, *’ és kérjen nekünk békét és nagy kegyelmet!
Dicsőség... most és...
Minden értelem fölött való a te titkod, Istenszülő, * mindenek fölött dicsőséges, * mert lepecsételt ártatlansággal és a szüzesség megőrzése mellett * valóságos Anyának ismertünk, * ki a valóságos Istent szülted. *’ Esedezzél Őhozzá, hogy üdvözítse a mi lelkünket!
